钦定古今图书集成/明伦汇编/官常典/第583卷 > 郑洛
## 钦定古今图书集成/明伦汇编/官常典/第583卷 > 郑洛

按《明外史》本传：“洛字禹秀，安肃人。嘉靖三十五年进
士。除登州推官，征拜御史，劾罢严嵩党鄢懋卿、万采、
万虞龙。出为四川参议，迁山西参政，佐总督王崇古
款俺答有功。万历二年，由浙江左布政使改右佥都
御史，巡抚山西，移大同，加右副都御史，入为兵部右
侍郎。七年以左侍郎总督宣、大、山西军务。昆都力子”
满五大令银定入犯洛，奏停贡市，遣使责俺答罚赎
驼马牛羊，乃复许款三娘子，佐俺答主贡市，诸部皆
受其约束。及辛爱袭封，年老且病，欲妻三娘子，三娘
子不从，率众西走，辛爱自追之贡市，久不至。洛计三
娘子别属，则辛爱虽王无益，乃使人语之曰：“夫人能
归王，不失恩宠，否则塞上一妇人耳。”三娘子听命。辛
爱更名乞庆哈，贡市惟谨。洛以功加兵部尚书，兼右
副都御史。十四年，乞庆哈死，子扯力克当袭。三娘子
以年长，自练兵万人，筑城别居。洛恐贡市无主，复谕
扯力克曰：“夫人三世归顺，汝能与之匹则王，不然，封
别有属也。”扯力克尽逐诸妾，复妻三娘子，遂以明年
嗣封，并奏封三娘子忠顺夫人。洛乃上疏请定市马
数，宣府不得逾三万，大同万四千，山西六千，而申饬
将吏严备，以防盗窃，且无轻遏其部落驰猎者。帝嘉
纳之。御史许守恩劾洛乞归，不允。自太子少保累加
至太子太保，召为戎政尚书。十八年，洮、河用兵，诏兼
右都御史，经略陕西、延宁、甘肃及宣、大、山西边务。松
套、宾兔等屡越甘肃，侵扰河湟诸番。及俺答迎佛，又
建寺于青海，奏赐名仰华，留永邵卜别部把尔户及
丙兔、火落赤守之，俱牧海上。他部往来者，率取道甘
肃，甘肃镇臣以通款，弗禁也。丙兔死，其子真相进据
莽剌川，火落赤据捏工川，益并吞番族。河套都督卜
失兔亦遣使邀扯力克。扯力克遗《洛书》，以赴仰华为
名，洛使从塞外行。又谕忠顺夫人曰：“彼中抚赏不能
多，且王家在东，恐有内顾忧也。”扯力克遂行。未至，把
尔户部卒阑入西宁，副总兵李奎方醉，单骑驰之，卒
持鞚自白，为奎所斫，遂大噪，射奎死，火落赤、真相。进
围旧洮州，副总兵李联芳败殁，入临洮、河州、渭源总
兵官刘承嗣失利，游击李芳等皆死。当是时，扯力克
已至仰华、火落赤，真相益挟为重，关中大震，惟把尔
户不助逆。事闻，诏洛经略七镇，以佥事万世德、兵部
员外郎梁云龙随军赞画，而停扯力克贡市。俄罢总
督梅友松，命洛兼领其事。洛以洮河之祸，由纵敌入
青海，乃驰至甘肃，令曰：“北部自青海归巢者，听假道；
自巢入青海者，即勒兵拒之。”未几，卜失兔至水泉，欲
趋青海。总兵官张臣与相持月馀。洛设伏掩击，卜失
兔仅以身免。庄秃赖后至，闻之亦退去。明年，洛与云
龙入西宁，控扼青海。扯力克闻之，西徙二百里，还洮
河，所掠人口，与忠顺夫人输罪请归。火落赤、真相亦
夜去，两川，馀党留莽剌南山。洛虑诸部约结，先遣使
趣扯力克北归，别遣云龙世德收番族以弱其势，而
具以状奏闻。言：“自顺义南牧，借涂收番，子女牛羊皆
有之，生死唯所制。洮河之役，遂为向导，番戎之势不
分，则心腹之患无已。臣鼓舞劳来，招回诸番八万馀
人，皆陛下威德所致。”且具陈收番有六利。是时，扯力
克观望，不即归洛，与相羁縻，先遣总兵官尤继先击
走莽剌馀寇。督抚魏学曾、叶梦熊等请决战，梦熊又
腾书都下，洛疏持不可。梦熊乃调苗兵三千为选锋，
诋洛为秦桧、贾似道。会扯力克北归谢罪，乞复贡市。
洛乃进兵青海，走火落、赤真、相，焚仰华，置戍西宁、归
德而还。尚书石星以宣、大事急，请速召洛究款战之
计。洛既至，与总督萧大亨、巡抚王世扬、邢玠等上疏
曰：“扯力克诿罪火落赤，真相桀骜之状已敛，且其部落数千里，部长十馀辈，在巢保疆者，宣、镇则青把都
兄弟，未尝东窥蓟、辽，而兀慎、摆腰五路之在新平，驯
服犹故；在西行牧者不他失，未尝窥莽捏，而大成比
妓则又归巢独先。今以一人之罪，概绝诸部，消往日
之恩，开将来之隙，臣未见其可。今史二外叛，屡犯边
疆。若令顺义王缚献以著信，然后酌议市赏，在我固
未为失策也。”议遂定。寻加少保，仍召理戎政。顺义王
果缚史二来献，复款如故。初，阅边，给事中张栋言洮、
河之衄，殒将丧师。洛为其所轻，故东西移帐自便。太
仆寺丞徐琰复诋洛掩耳偷铃，乞处分以除误国之
罪。栋再疏劾洛欺罔，给事中章尚学亦请令洛回宣、
大。至是，扯力克归。栋又言：“火真乱首，顺义乱阶，洛宜
除凶雪耻，乃虚词诱敌，而重利媚之。今火真依海为
窟，出没如故，洛辄侈然叙文武劳。乞敕所司毋徇洛
请。”洛乃谢病归。尚书星言：“洛无重利，啖敌事，且有威
望，不宜久弃。逾三年”，官军与番人夹击把尔户于西
宁，大破之。星复奏洛收番之功，再诏起用。当时以洛
有物议，卒不推也。卒，赠太保，谥襄敏。洛之总督宣大
也，广西人蒋遵箴为文选郎中，丧偶，因王篆以求洛
女妻焉，遂介篆见张居正，致节钺，以是为御史辛志
登、许守恩、给事中白希绣等所攻。三封告成，七镇颇
宁息。然洮河之役，两副总兵先后被杀，辱国挫威，洛
仍主款。虽顺义东归，而寇轻边将益甚。其后卒酿《哱
拜》之乱。